Elven og Grønvoldsanlegget.
**Grønvold sag og mølle** er et sag- og møllebruk beliggende ved Dokkaelven på Aust-Torpa i Nordre Land kommune. 

Bruket er i dag nedlagt og er et registrert kulturminne.

Historie
--------

Inngangsparti.
Saghuset fra siden.
Arbeidet med Grønvold sag og mølle ble påbegynt i 1855, men det hadde alt før dette vært mindre anlegg på plassen. I 1865 besto bruket av både mølle og sag, samt tørkeinnretninger, vadmelstampe og farveri. Saghuset som står på Grønvold idag ble bygget opp årene 1900–1901. Saghuset har en selvbærende takkonstruksjon med et spenn på 14 meter.

Det har vært flere dammanlegg ved Grønvold. Den store Grønvoldsdammen fra 1881 ble tatt av flom 10. mai 1934, og ble ikke bygget opp igjen. Bruket gikk over til elektrisk kraft i 1936. Før det kom elektrisitet til hele Torpa var det et kraftverk med fallhøyde på 7 meter og 40 hk installert kapasitet ved Grønvold.

På det meste ble det malt 500 tonn mel i året på Grønvold. Rekordåret 1946/47 ble det malt 536 tonn mel.

Ved sagen ble det også produsert et eget panel, såkalt «Pussrud-panel». Dette var et ukantet furupanel med villmarkspreg, og det er siden laget panel av denne typen under andre navn ved flere bruk.

Grønvold sag og mølle var i lange perioder blant de største arbeidsplassene i Torpa med opp til 12 mann i arbeid, og en av få industrielle virksomheter i bygden. Fra år 1900 var bruket organisert som et aksjeselskap. I 1926 ble den første broen ved Grønvold, den gamle Grønvold bru, bygget.

Senere år
---------

Grønvold sag og mølle sett fra motsatt side av elven (2013).
Det er ikke lengre ordinær drift på anlegget, siste år med normal drift var 1988/89, men både sag- og mølleinnretninger er fungerende, og det er tidvis demonstrasjonsproduksjon i mindre skala. 

I 1994 ble Stiftelsen Grønvold Sag og Mølle opprettet, og det er denne som eier bruket. Stiftelsens formål er å bevare og drive bruket videre. Årlig arrangeres Grønvoldsdagen i regi av stiftelsen.

I 2013 ble stiftelsen slettet og foreningen Grønvolds Venner opprettet. Grønvolds Venner overtok alle stiftelsens eiendeler og forpliktelser og driver etter de samme retningslinjer som stiftelsen tidligere gjorde. Det drives fortsatt småskalaproduksjon av byggmjøl og gryn som selges i lokale forretninger. Demonstrasjonskjøring av mølla gjøres på forespørsel.

Referanser
----------

1. ↑  «Grønvold sag og mølle». *Kulturminnesøk*. Riksantikvaren – Direktoratet for kulturminneforvaltning.
2. ↑  Sandberg mfl. s.20
3. ↑  Sandberg mfl. s.22-23
4. ↑  Sandberg mfl. s.34
5. 1 2 3  Skartlien, Ingolf: *Torpinger vil bevare mølle* Samhold, 14. april 1994
6. ↑  Sandberg mfl. s.12
7. ↑  Sandberg mfl. s.32
8. ↑  Sandberg mfl. s.13
9. ↑  Sandberg mfl. s.33
10. 1 2  Sandberg mfl. s.78
11. ↑  Sandberg mfl. s.34-35
12. ↑  Ødegaard, s.19.
13. ↑  Sandberg mfl. s.42
14. ↑  Ødegaard, s.139.
15. ↑  Sandberg mfl. s.110
16. ↑  Møllebesøk[*død lenke*] - Ullsaker Gjestegård (besøkt 6. september 2013)

Litteratur
----------

* Sandberg, Magnus mfl. *Grøndvold: Saga - mølla og bygda*. Stiftelsen Grønvold Sag og Mølle (1996)
* Ødegaard, Svein-Erik: *Boka om Land IX - Torpa A.* Nordre Land Kommune (2002). ISBN 82-91525-02-1

Eksterne lenker
---------------

* Offisielt nettsted Rediger på Wikidata

* (en) Grønvold sag og mølle – kategori av bilder, video eller lyd på Commons Rediger på Wikidata
* «Grønvold sag og mølle». *Kulturminnesøk*. Riksantikvaren – Direktoratet for kulturminneforvaltning.

|  |  |
| --- | --- |
| Oppslagsverk/autoritetsdata | VIAF **·** Riksantikvaren kulturminne
 |